Żewġ timijiet ta' spetturi tal-infurzar tal-Awtorità Maltija għat-Turiżmu għaddejjin bi Kontrolli kontinwi fi ħwienet tax-xorb u ristoranti biex jiżguraw li r-regolamenti l-ġodda għall-bars u każini qed jiġu osservati. Dan hekk kif nhar it-Tnejn tħabbru miżuri ġodda għall-postijiet tad-divertiment biex jiġi rispettat il-prinċipju tad-distanza soċjali bejn il-klijenti. TVM segwa mill-qrib waħda mill-ispezzjonijiet li saru fl-aħħar jiem. Paritarji li fil-lejla tal-ġimgħa kienu b'seba' għajnejn fuq l-andament tal-finali tal-UEFA Europa League spiċċaw f'nofs spezzjoni tal-ispetturi tal-Awtorità tat-Turiżmu. B'rutella l-ispetturi jkejlu d-distanzi bejn l-imwejjed li jridu jkunu 3 metri minn xulxin ġewwa u anke d-distanza ta' żewġ metri bejn dahar u ieħor tas-siġġijiet. Dan waqt li spezzjonijiet oħra jsiru fil-kmamar tal-banju bl-għajnuna ta' aġenti tas-sanita. Erbat'ijiem mindu daħal fis-seħħ l-avviż legali ġdid bi protokolli ġodda għall-bars u każini, l-ispetturi tal-Awtorità Maltija għat-Turiżmu mmultaw 16-il stabilliment għall-ksur varju tar-regolamenti l-ġodda. Bl-avviż legali l-ġdid, ingħalqu kompletament discos u nightclubs waqt li bars u l-każini jistgħu jifħu ġaladarba jservu ikel u xorb lill-klijenti bilqiegħda mal-imwejjed biss. Apparti minn dan nies bilwieqfa mhux permessiblli fl-istabillimenti. Waqt li segwa spezzjoni f'ħanut tax-xorb Television Malta tkellem ma' David Mifsud li huwa inkarigat mill-infurzar tal-awtorità stqarr li bl-avviż legali l-ġdid ġiet indirizatta l-problema tan-nuqqas ta' distanza soċjali f'Paceville u postijiet simili. "Proprju l-introduzzjoni ta' dawn il-protokolli, l-għeluq tan-nightclubs diskoteki, kien proprju minħabba dan għaliex kienu qed jinġemmu ħafna nies avolja kien hemm appelli diversi drabi biex iżommu social distancing però f'ambjent soċjevoli bħal dan huwa diffiċli li wieħed iżomm is-social distancing. B'dawn il-miżuri l-ġodda kif kont qed ngħid qed jidher qed tikkontrola sitwazzjoni tajba." Is-Sur Mifsud qal li minkejja dawn multi, kważi kulħadd qiegħed isegwi l-protokolli l-ġodda speċjalment mal-element essenzjali tad-distanza soċjali u dan mhux biss bejn persuna u oħra, iżda wkoll bejn mejda u oħra. Omar Calleja huwa sid ta' ħanut tax-xorb fejn twettqet l-ispezzjoni tal-MTA fil-jiem li għaddej u li assista għaliha krew Ta' TVM. Qal li din il-ġimgħa l-pub tiegħu kien ftit aktar kwiet mis-soltu madanakollu stqarr f'din in-normalità l-ġdida s-sidien tal-ħwienet iridu jadattaw sakemm jinstab il-vaċċin. Mistoqsi dwar l-impatt li ħallew ir-regolamenti l-ġodda, is-Sur Calleja qal fil-ħanut tiegħu l-klijenti dejjem kienu jinqdew bilqiegħda iżda issa qed ikollu jirifjuta x-xogħol minħabba limitazzjonijiet ta' spazju. "Ifhem aħna bħala pub popolari l-klijenti tagħna dejjem kienu jħobbu jċemplu għall-booking allura l-grupp jrid jiġi joqgħod bilqegħeda hi xi ħaġa normali għalina. U kien hemm dawk in-nies li kienu jċemplu biex jibbukjaw ħalli joqogħdu mal-bar illum ma jistgħux u kif qed tara joqogħdu bilqegħda." Sostna li l-klijenti kollha tiegħu qed jikooperaw iżda ħafna qed jinsew jilbsu l-maskra sakemm jidħlu u jpoġġu bilqegħda. Qal li għalhekk sabiex jagħmila aktar faċli lil klijenti jadattaw f'dawn iċ-ċirkostanzi straordinarji qed jipprovdu l-maskri huma stess.